Imtella' Settembru 18, 2020 - Aġġornata 18 Ta' Settembru, 2020 7:38pm Il-Kap tal-Partit Nazzjonalista Adrian Delia nieda l-kampanja tiegħu għall-elezzjoni ta' Kap tal-Partit. Bit-tema tkun Għaqda b'Lealtà, Dr Adrian Delia qal li ma jistax ikun hemm għaqda veru bla lealtà. Dwar ir-rapport tad-due diligence, Adrian Delia qal li jinsab sodisfatt bih u sostna li lest li jippubblika iktar dettalji dwar il-punti li ħarġu mill-istess rapport. Fit-tnedija tal-kampanja tiegħu għall-elezzjoni ta' Kap tal-Partit Nazzjonalista, Dr Adrian Delia ta rendikont ta' x'kiseb il-Partit Nazzjonalista kemm ilu hu fit-tmexxija. Dwar il-finanzi tal-Partit, Dr Delia qal li qabel it-tmexxija tiegħu kienet qed tissemma l-possibbilità li jinbiegħu propjetajiet u każini tal-Partit. Spjega kif dawn ġew ikkumerċjalizzati biex illum is-sussidju fuqhom niżel għal €440,000. Qal li tliet snin ilu l-ammont ta' tesserati kien ta' 19,000 u dan issa' tela' għal 26,000 u l-għan tiegħu hu li jitla' għal 30,000 tesserat. Dwar is-slogan tiegħu, Għaqda b'Lealtà, Dr Delia qal li ma jistax ikun hemm għaqda veru bla lealtà. Dr Delia tkellem dwar il-prijoritajiet politiċi u fosthom semma l-fatt li kull sena l-Oppożizzjoni toħroġ dokument ta' qabel il-budget bi proposti tagħha. Qal ukoll li fost affarijiet oħra l-Partit Nazzjonalista għamel proposti fuq il-pandemija u wkoll fuq it-tibdil kostituzzjonali. Adrian Delia qal li se jibqa' jindirizza l-korruzzjoni li qal fniet lill-pajjiż. "Nixtieq nirringrazzja, għax issa tawni n-numri, 'il fuq minn 1,600 tesserat, pratikament kważi 4 darbiet iktar mill-ewwel darba li ikkontestajt 3 snin ilu, li allura jekk kelli nagħsar wara dak kollu li għedt in sustanza ta' dak li lħaqna f'3 snin minn 5, nixtiequ nikkommettu li nilħqu f'dak li huma finanzi, dak li huma kif namministraw u naħdmu fil-Partit u f'dawk li huma l-miri politiċi." Adrian Delia qal li jekk ma jirbaħx din l-elezzjoni ta' Kap, lest li jservi fi kwalunkwe rwol li jkun iridu fih il-Partit Nazzjonalista. Dwar ir-rapport tad-due diligence, Adrian Delia qal li hu sodisfatt bih u b'min għamlu, u qal li jaqbel ma' dak li nkiteb. Qal li hu dejjem mexa skont il-liġi u li lest jippubblika d-dokumenti kollha li jistgħu jagħtu konfort fuq dak li ssemma fihom hu.